Deputatul independent Remus Cernea a iniţiat un proiect de lege prin care cere stoparea finanțării din bani publici a Catedralei Mântuirii Neamului. Deputatul susține că biserica are deplină îndreptăţire să construiască o catedrală sau mai multe, dar exclusiv din donaţii şi alte fonduri proprii, nu din banii publici ai uneia dintre cele mai sărace ţări ale Uniunii Europene. Cheltuirea unor sume uriaşe din fonduri publice este de nejustificat moral, democratic şi ca oportunitate de utilizare a resurselor ţării. Concret, Cernea cere modificarea legii privind alocarea de fonduri din bugetul de stat pentru construirea Catedralei Mântuirii Neamului.

Astfel, „Alineatul (2) al articolului 1 din Ordonanţa de urgenţă a Guvernului nr. 19/2005 privind realizarea Ansamblului Arhitectural Catedrala Mântuirii Neamului, publicată în Monitorul Oficial al României, Partea I, nr. 234 din 21 martie 2005, aprobată cu modificări prin Legea nr. 261/2005 şi Legea nr.376/2007, se modifică şi va avea următorul cuprins: „(2) Fondurile destinate construirii Ansamblului Arhitectural Catedrala Mântuirii Neamului vor fi asigurate de către Patriarhia Bisericii Ortodoxe Române, fără contribuţii din bugetele Ministerului Culturii şi Cultelor, autorităţilor administraţiei publice locale ori alte altor instituţii publice.”

Remus Cernea susține că după anul 2007 au fost acordate zeci de milioane de euro pentru acest proiect din partea Guvernului României (prin nenumărate Hotărâri de Guvern), a parlamentului prin votul asupra bugetului anual, a primăriei Generale a Municipiului Bucureşti, a unora dintre primăriile de sector, a unor primării de municipii şi comune din ţară, a unor regii autonome şi instituţii publice, scrie adevăarul.ro.

De asemenea, în anul 2005, Guvernul României a acordat ilegal, cu titlu gratuit şi cu încălcarea Constituţiei (Art. 136, alin. 4), un teren de 11 hectare (în valoare de 180-200 de milioane de Euro) situat în centul capitalei către Patriarhiei Bisericii Ortodoxe Române pentru construirea acestei catedrale. Dar proprietatea publică este inalienabilă, nu poate fi dată gratuit în proprietatea nimănui. Poate fi doar inchiriată ori concesionată! În acelaşi timp, s-a pretextat că nu există fonduri suficiente pentru cercetare ştiinţifică, educaţie, sănătate, probeme sociale şamd. România a construit mii de biserici şi a alocat pentru culte, în ultimii ani, sume mai mari decât pentru cultură şi cercetare la un loc.

Controversată de la prima cărămidă

„Iniţial, costurile lucrărilor la roşu-gri, adică construcţia netencuită, dar cu geamuri şi uşi, au fost estimate la 100 de milioane de euro. După ce au fost reevaluate calculele, odată cu finalizarea lucrărilor din subteran, costurile au scăzut cu 20 de milioane de euro. Astfel că estimăm ca în final suma să fie de 80 de milioane de euro”, explica, în 2014, părintele Constatin Stoica, fostul purtătorul de cuvânt al Patriarhiei Române.

Pentru lucrările de infrastructură şi pregătirea şantierului au fost cheltuiţi aproximativ 25 de milioane de euro, dintre care jumătate de la autorităţile statului şi jumătate de la cetăţeni din ţară şi din străinătate, a mai spus Stoica.

Edificarea viitoarei catedrale patriarhale se estimează a fi terminată în anul 2016.

Ne-ar plăcea să aflăm ce crezi despre cele de mai sus...